Resolucija Evropskega parlamenta

z dne 5. maja 2010

s pripombami, ki so del sklepa o razrešnici glede izvrševanja proračuna Evropske agencije za kemikalije za proračunsko leto 2008

EVROPSKI PARLAMENT,

ob upoštevanju končnih letnih računovodskih izkazov Evropske agencije za kemikalije za proračunsko leto 2008,

ob upoštevanju poročila Računskega sodišča o letnih računovodskih izkazih Evropske agencije za kemikalije za proračunsko leto 2008, skupaj z odgovori agencije [1],

ob upoštevanju priporočila Sveta z dne 16. februarja 2010 (5827/2010 – C7-0061/2010),

ob upoštevanju člena 276 Pogodbe ES in člena 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [2], zlasti člena 185,

ob upoštevanju Uredbe (ES) št. 1907/2006 Evropskega parlamenta in Sveta [3] o Evropski agenciji za kemikalije, zlasti člena 97,

ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 [4], zlasti člena 94,

ob upoštevanju člena 77 in Priloge VI Poslovnika,

ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A7-0089/2010),

A. ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2008 ter o zakonitosti in pravilnosti z njimi povezanih transakcij,

B. ker je bilo leto 2008 prvo leto delovanja agencije,

1. ugotavlja, da je bila agencija v letu 2008 financirana iz subvencije Skupnosti v višini 62200000 EUR v skladu s členom 185 splošne finančne uredbe in v manjši meri iz pristojbin, ki jih plača industrija za registracijo kemikalij v skladu z uredbo REACH (Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije);

Uspešnost

2. meni, da agencija igra vlogo, ki jo Komisija ne more prevzeti, in da v celoti upošteva strateške prednostne naloge Unije, dejavnosti agencije pa so dodatne dejavnostim drugih agencij;

3. je seznanjen s pripombami iz zunanje ocene decentraliziranih agencij EU, ki jo je naročila Komisija leta 2009, v kateri je navedeno, da so cilji in dejavnosti večletnega delovnega programa v skladu z mandatom agencije in da so rezultati pravočasni, uporabni in visoke kakovosti;

4. vendar poudarja, da bi agencija imela koristi, če bi razvila postopke za povratne informacije in če bi se močnejše osredotočila na potrošnike;

5. izraža zadovoljstvo zaradi uspešnega prvega leta delovanja Evropske agencije za kemikalije, saj je bila v letu 2007 za proračunsko upravljanje agencije odgovorna Komisija (GD za podjetništvo in industrijo); poudarja, da je zlasti tekoča in dokaj hitra vzpostavitev agencije predvsem povezana z učinkovito podporo, ki jo je ponudil matični generalni direktorat, z izmenjavami izkušenj s podobnimi agencijami, in nudenjem močne podpore s strani države gostiteljice;

6. ugotavlja, da Uredba (ES) št. 1907/2006, s katero je bila agencija ustanovljena, določa, da se agencija pregleda vsakih deset let;

Upravljanje proračuna in finančno poslovodenje

7. ugotavlja, da je Računsko sodišče poudarilo, da je prišlo do zamud pri operativnih dejavnostih, in sicer zaradi težav pri uvajanju informacijskega sistema in pomanjkanja usposobljenega osebja; predvsem ugotavlja, da je bilo 41 % odobritev za prevzem obveznosti za operativne dejavnosti prenesenih in 37,5 % razveljavljenih; poudarja, da to stanje ni skladno z načelom enoletnosti in kaže na slabosti v načrtovanju dejavnosti agencije; zato zahteva od agencije, da sprejme ukrepe za izboljšanje načrtovanja in spremljanja svojih sredstev;

8. poleg tega zahteva, da agencija izboljša svoje postopke za spremljanje porabe svojih odobrenih proračunskih sredstev; glede tega ugotavlja, da je Računsko sodišče poudarilo, da pri številnih transakcijah, ki so skupaj znašale več kot 400000 EUR, odhodki niso bili pokriti s prevzetimi proračunskimi obveznostmi in so bili kot takšni nepravilni; vendar je seznanjen z odgovorom agencije, ki zagotavlja, da je leta 2009 zagotovila ustrezno osebje ter prenovila in poenotila finančne postopke in postopke notranje kontrole;

9. je seznanjen s tem, da je agencija v letu 2008 vknjižila prihodke iz obresti v višini 643007,40 EUR; glede na letne računovodske izkaze in višino obresti sklepa, da ima agencija vseskozi izjemno visok gotovinski saldo; je seznanjen s tem, da je gotovinski saldo agencije 31. decembra 2008 znašal 18747210,75 EUR; poziva Komisijo, naj preveri, s katerimi razpoložljivimi možnostmi bi bilo mogoče povsem uveljaviti na potrebah temelječe upravljanje denarnih sredstev v skladu z odstavkom 5 člena 15 Uredbe (ES, Euratom) št. 2343/2002 in katere spremembe zasnove so potrebne, da bi gotovinski saldo agencije trajno ohranjali na kolikor mogoče nizki ravni;

Človeški viri

10. ugotavlja, da se je med prvim letom neodvisnega delovanja agencije skupno število zaposlenih v kadrovskem načrtu več kot podvojilo; pozdravlja dejstvo, da je ob koncu leta agencija dosegla 95 % uresničitev kadrovskega načrta; s tem v zvezi opozarja, da je treba natančno izvajati postopek zaposlovanja;

11. obžaluje, da je Računsko sodišče ugotovilo pomanjkljivosti v dokumentaciji, v kateri je povzeto delo izbirnih komisij; seznanjen je tudi z izjavo Računskega sodišča, ki poudarja, da v okviru 14 postopkov zaposlovanja neodvisnost članov izbirnih komisij (ki so začasni uslužbenci, podrejeni izvršnemu direktorju) ni bila zajamčena, saj je bil izvršni direktor agencije predsednik izbirne komisije; vendar pozdravlja odločitev agencije, da v prihodnje direktor ne bo več sodeloval pri delu izbirnih komisij;

12. se zaveda dejstva, da imajo obsežne rotacije osrednjih položajev v agenciji za posledico tveganje neprekinjenega poslovanja; zato poziva agencijo, naj oblikuje dobro opredeljene postopke za predajo, da se zagotovi nemoten prenos funkcij in skladno predajo zadevnih dejavnosti, dokumentacije ali postopkov;

Notranja revizija

13. priznava, da je bilo leto 2008 prvo leto posega notranje revizijske službe v okviru agencije, in da je ocena tveganja potekala julija 2008, da bi se določilo prednostne naloge revizije in načrt revizije notranje revizijske službe za prihodnja tri leta;

14. ugotavlja, da je notranja revizijska služba oblikovala 12 priporočil, od katerih so bila štiri ocenjena kot "zelo pomembna" in so povezana z neprekinjenostjo poslovanja agencije in z njenimi postopki zaposlovanja; priznava, da je bila večina teh priporočil že izvedenih leta 2008 in da so se preostali ukrepi zaključili pred 31. decembrom 2009;

15. sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 5. maja 2010 [5] o uspešnosti, finančnem poslovodenju in nadzoru agencij.

[1] UL C 304, 15.12.2009, str. 33.

[2] UL L 248, 16.9.2002, str. 1.

[3] UL L 396, 30.12.2006, str. 1.

[4] UL L 357, 31.12.2002, str. 72.

[5] Sprejeta besedila, P7_TA(2010)0139 (glej stran 241 tega Uradnega lista).

--------------------------------------------------